Dimmu Borgir
Store norske leksikon,Kunst og estetikk,Musikk,Populærmusikk,Hardrock og heavy metal,Norsk hardrock og heavy metal
Dimmu Borgir, norsk black metal-gruppe dannet i Oslo 1993 av vokalisten Shagrath (Stian Thomt Thoresen, født 1976), gitaristen Silenoz (Sven Atle Kopperud, født 1977) og trommeslageren Tjodalv (Kenneth Åkesson, født 1976). Utvidet med keyboardisten Stian Aarstad og bassisten Brynjard Tristan (Ivar Tristan Lundsten) ga de året etter ut debutalbumet For All Tid, etterfulgt av Stormblåst i 1996. Aarstad og Tristan var på Enthrone Darkness Triumphant (1997) og Spiritual Black Dimensions (1999) erstattet av bassisten Nagash (Stian Arnesen, født 1978) og gitaristen Astennu (Jamie Stinson, Australia). Sistnevnte var det første av syv strake album på Topp 20 i Norge. Minus Tjodalv, Astennu og Nagash, men med ICS Vortex (Simen Hestnæs, født 1974) på bass, Nicholas Barker (eks Cradle of Filth) på trommer og Galder (Thomas Rune Andersen) på gitar laget Dimmu Borgir Puritanical Euphoric Misanthropia (2001).
Utvidet med keyboardisten Mustis (Øyvind Mustaparta, født 1979) nådde de 2. plass med Death Cult Armageddon (2003), som var innspilt med Praha symfoniorkester og ble solgt i over 250 000 eksemplarer på verdensbasis. Med Hellhammer (Jan Axel Blomberg, født 1969) fra Mayhem som ny trommeslager spilte de inn Stormblåst på nytt i 2005. Dimmu Borgir har med sitt polerte og storslagne sound greid å bli et internasjonal kjent og respektert black metal-band, og In Sorte Diaboli (2007) debuterte på 1. plass i Norge og nådde i likhet med oppfølgeren Abrahadabra (2010) og Eonian (2018) Topp 50 i USA. ICS Vortex og Mustis sluttet i 2009, og de eneste medlemmene på Abrahadabra var Shagrath, Silenoz og Galder.